เลือกที่คุ้ม
โดย...อินนา
17 ก.พ. 2559

โดย...อินนา
ช่วงนี้ได้รับคำถามเรื่องการซื้อประกันสุขภาพจากหลายคน ถึงหลักการการซื้อประกันสุขภาพให้คุ้มค่า ซึ่งควรจะเริ่มจากการดูสวัสดิการสุขภาพที่รองรับในปัจจุบันก่อน
สำหรับมนุษย์เงินเดือนทั่วไป จะมีสวัสดิการสุขภาพกลุ่มที่บริษัทจัดไว้ให้อยู่แล้ว โดยต้องดูว่ามีวงเงินค่ารักษาต่อครั้งเท่าไหร่ โดยประกันสุขภาพกลุ่มจะมีข้อตกลงกับโรงพยาบาลบางแห่งเป็นพิเศษ บริษัทส่วนใหญ่จัดให้พนักงานไปรับการรักษาในโรงพยาบาลเอกชน ที่มีมาตรฐานในการดูแลรักษาพนักงานของบริษัทอย่างดี
ทั้งนี้ บางบริษัทยังให้พนักงานซื้อประกันสุขภาพเพิ่มเติมตามความสมัครใจหรือท็อปอัพ จากสวัสดิการที่บริษัทจัดไว้ให้ เพื่อจะได้วงเงินค่ารักษาสูงขึ้น แต่จ่ายเบี้ยต่อปีไม่สูงเหมือนไปซื้อเอง เพราะเป็นข้อตกลงในนามประกันกลุ่ม นอกจากนี้ในฐานะมนุษย์เงินเดือนอย่าลืมว่ายังมีประกันสังคมรองรับอีกระบบหนึ่ง 
อย่างไรก็ตาม วงเงินค่ารักษาพยาบาลจากทั้ง 3 ระบบข้างต้น นับว่าอยู่ในระดับที่สามารถรองรับการเจ็บป่วยต่อครั้งได้คุ้มค่าแล้ว ยกเว้นต้องการเข้าโรงพยาบาลเกรดเอ การซื้อประกันสุขภาพเพิ่มคุ้มแน่